text:  Keďže pri opakovanom pozretí nemôžem pridať ďalšiu hviezdičku, pridám aspoň nejaký komentár. Votrelec je zvláštny a asi aj prelomový film. Ukázal, že filmy sci-fi žánru je možné nakrútiť bez nejakých kozmických príšeriek, ktoré pri opakovanej projekcii vzbudzujú skôr záchvaty smiechu, než hrôzy. Dodržal Hitchockovskú zásadu, že divák musí nebezpečenstvo viac tušiť, ako vidieť. Ukázal kozmickú loď ťažko predstaviteľných rozmerov, i keď sa nevyhol technickým lapsusom (v kozmickej lodi stále odniekde uniká para a kvapká voda, ako v rušňovom depe, pri pristávaní modulu z brzdiacich trysiek uniká nejaký plyn ako z poistného ventilu, každá zmena pohybu vo vzduchoprázdne je sprevádzaná príslušným zvukom atď.). To všetko sú však detaily, ktoré je nepatričné aj spomenúť, pretože najvýznamnejším kladom filmu je vytvorená atmosféra. Tá prikúva diváka k sedadlu a nedá mu vydýchnuť. Hudba a herci jej výrazne napomáhajú. Votrelec je film, u ktorého by mohol byť problém s hodnotením iba u užívateľov, ktorí neznášajú žáner sci-fi, ako taký. Ostatných bude nanajvýš zaujímať, či je lepší, ako nasledujúci Votrelci alebo nie.
item_title: Vetřelec
item_directors: Ridley Scott
item_screenwriters: Dan O'Bannon
item_cast: Sigourney Weaver Tom Skerritt Veronica Cartwright Harry Dean Stanton John Hurt Ian Holm Yaphet Kotto Bolaji Badejo Helen Horton